Source: https://ugyved.hu/tartalom/264/ab-tiltott-kampanyplakat-tevekenyseg-miatt-felfuggeszti-a-kuria-vegzesenek-vegrehajtasat
Timestamp: 2019-03-26 05:20:19
Document Index: 6318751

Matched Legal Cases: ['Kúria ', 'Kúria ', 'bíróság ', 'Kúria ', 'bíróság ', 'Kúria ', 'Kúria ']

AB: tiltott kampányplakát tevékenység miatt felfüggeszti a Kúria végzésének végrehajtását
Az ügyben a Momentum Mozgalom Párt alkotmányjogi panasszal fordult az Alkotmánybírósághoz, arra hivatkozva, hogy a Kúria döntése sérti a véleménynyilvánítási szabadságát, valamint a tisztességes bírósági tárgyaláshoz való jogát. Az Alkotmánybíróság a panaszt befogadta, az érdemi vizsgálat folyamatban van, mivel azonban a Kúria támadott döntésének végrehajtása az alkotmánybírósági vizsgálat alatt is korlátozza az indítványozó jogszerűen végzett kampánytevékenységét, az Alkotmánybíróság végzésében felhívta a Kúriát a Kvk.VI.37.414/2018/2. sorszámú végzése végrehajtásának felfüggesztésére.
A Kúria támadott végzése megállapította, hogy a jelölő szervezet (FIDESZ) által kiadott plakát sérti a választás tisztaságára, valamint a jóhiszemű és rendeltetésszerű joggyakorlásra vonatkozó alapelveket, így a plakát kiadóját eltiltotta a további jogsértéstől. Az indítványozó álláspontja szerint a Kúria végzése nyomán a Momentum kampánytevékenysége még a 2018-as országgyűlési választás előtt korlátozottá válhat.